CELEX: 32018R1639
Language: el
Date: 2018-07-13 00:00:00
Title: Κατ' εξουσιοδότηση κανονισμός (ΕΕ) 2018/1639 της Επιτροπής, της 13ης Ιουλίου 2018, για τη συμπλήρωση του κανονισμού (ΕΕ) 2016/1011 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα για τον περαιτέρω προσδιορισμό των στοιχείων του κώδικα δεοντολογίας ο οποίος καταρτίζεται από διαχειριστές δεικτών αναφοράς που βασίζονται σε δεδομένα εισόδου παρεχόμενα από συνεισφέροντες (Κείμενο που παρουσιάζει ενδιαφέρον για τον ΕΟΧ)

5.11.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 274/11
               
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2018/1639 ΤΗΣ ΕΠΙΤΡΟΠΉΣ
         της 13ης Ιουλίου 2018
         για τη συμπλήρωση του κανονισμού (ΕΕ) 2016/1011 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα για τον περαιτέρω προσδιορισμό των στοιχείων του κώδικα δεοντολογίας ο οποίος καταρτίζεται από διαχειριστές δεικτών αναφοράς που βασίζονται σε δεδομένα εισόδου παρεχόμενα από συνεισφέροντες
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1011 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, σχετικά με τους δείκτες που χρησιμοποιούνται ως δείκτες αναφοράς σε χρηματοπιστωτικά μέσα και χρηματοπιστωτικές συμβάσεις ή για τη μέτρηση της απόδοσης επενδυτικών κεφαλαίων, και για την τροποποίηση των οδηγιών 2008/48/ΕΚ και 2014/17/ΕΕ και του κανονισμού (ΕΕ) αριθ. 596/2014 (1), και ιδίως το άρθρο 15 παράγραφος 6 τέταρτο εδάφιο,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 15 του κανονισμού (ΕΕ) 2016/1011, ο διαχειριστής δείκτη αναφοράς που βασίζεται σε δεδομένα εισόδου τα οποία παρέχονται από συνεισφέροντες υποχρεούται να καταρτίζει κώδικα δεοντολογίας για τον εν λόγω δείκτη αναφοράς προσδιορίζοντας τις αρμοδιότητες των συνεισφερόντων σε σχέση με τη συνεισφορά δεδομένων εισόδου. Εάν ο διαχειριστής παρέχει οικογένεια δεικτών αναφοράς η οποία περιλαμβάνει περισσότερους από έναν δείκτες αναφοράς βασιζόμενους σε δεδομένα εισόδου που παρέχονται από συνεισφέροντες, μπορεί να καταρτίσει ενιαίο κώδικα δεοντολογίας για την οικογένεια δεικτών αναφοράς. Στο άρθρο 15 παράγραφος 2 του εν λόγω κανονισμού απαριθμούνται τα στοιχεία τα οποία πρέπει να περιλαμβάνονται κατ' ελάχιστον σε κάθε κώδικα δεοντολογίας που καταρτίζεται δυνάμει του εν λόγω άρθρου. Δεν απαιτείται κατάρτιση κώδικα δεοντολογίας εάν ο δείκτης αναφοράς είναι δείκτης αναφοράς ρυθμιζόμενων δεδομένων, όπως περιγράφεται στο άρθρο 3 παράγραφος 1 σημείο 24 του εν λόγω κανονισμού.
                  
               
                     (2)
                  
                  
                     Για τη διασφάλιση του ορθού καθορισμού του δείκτη αναφοράς, είναι καίριας σημασίας να λαμβάνεται μέριμνα ώστε τα δεδομένα εισόδου που παρέχουν οι συνεισφέροντες να είναι πλήρη και να διαθέτουν όλα τα χαρακτηριστικά που απαιτούνται βάσει της εφαρμοζόμενης μεθοδολογίας. Ως εκ τούτου, ο κώδικας δεοντολογίας θα πρέπει να περιγράφει τα χαρακτηριστικά αυτά με επαρκή βαθμό λεπτομέρειας και να προσδιορίζει τα δεδομένα που πρέπει να λαμβάνει υπόψη ο συνεισφέρων, τα δεδομένα που μπορεί να εξαιρεί ο συνεισφέρων, καθώς και τον τρόπο διαβίβασης των δεδομένων εισόδου από τον συνεισφέροντα στον διαχειριστή.
                  
               
                     (3)
                  
                  
                     Ένας από τους βασικούς παράγοντες για την εξασφάλιση της ακεραιότητας ενός δείκτη αναφοράς βασιζόμενου στις συνεισφορές δεδομένων εισόδου είναι ότι τα πρόσωπα που διορίζονται από τον συνεισφέροντα για την υποβολή των δεδομένων εισόδου πρέπει να διαθέτουν τις κατάλληλες δεξιότητες, την κατάρτιση και την πείρα για την εκτέλεση των καθηκόντων τους. Για τον λόγο αυτόν, ο κώδικας δεοντολογίας θα πρέπει να περιέχει διατάξεις σύμφωνα με τις οποίες κάθε συνεισφέρων υποχρεούται να διενεργεί μια σειρά ελέγχων σε σχέση με τα πρόσωπα τα οποία θα υποβάλλουν στοιχεία, πριν αυτά λάβουν την εξουσιοδότηση να ενεργούν ως υποβάλλοντες.
                  
               
                     (4)
                  
                  
                     Η αξιοπιστία ενός δείκτη αναφοράς εξαρτάται σε μεγάλο βαθμό από την ορθότητα των δεδομένων εισόδου του. Κατά συνέπεια, είναι καίριας σημασίας να διασφαλίζεται ότι οι συνεισφέροντες ελέγχουν τα δεδομένα πριν από και μετά την υποβολή τους για τυχόν ύποπτες καταχωρίσεις, καθώς και ότι επιβεβαιώνουν επίσης τη συμμόρφωση προς τις απαιτήσεις του κώδικα δεοντολογίας. Επομένως, ο κώδικας δεοντολογίας θα πρέπει να περιέχει διατάξεις βάσει των οποίων οι συνεισφέροντες οφείλουν να διενεργούν ελέγχους των δεδομένων, τόσο πριν από τη συνεισφορά όσο και μετά τη συνεισφορά σε δεδομένα.
                  
               
                     (5)
                  
                  
                     Ο κίνδυνος σφάλματος ή παραποίησης είναι ευλόγως μεγαλύτερος στις περιπτώσεις στις οποίες οι συνεισφέροντες μπορούν να ασκούν διακριτική ευχέρεια στο πλαίσιο της υποβολής δεδομένων εισόδου. Ως εκ τούτου, ο κώδικας δεοντολογίας θα πρέπει να επιβάλλει στους συνεισφέροντες την υποχρέωση κατάρτισης πολιτικών, οι οποίες προσδιορίζουν πότε, πώς και από ποιον είναι δυνατή η άσκηση διακριτικής ευχέρειας.
                  
               
                     (6)
                  
                  
                     Ο κώδικας δεοντολογίας θα πρέπει να περιλαμβάνει διάταξη βάσει της οποίας απαιτείται από τους συνεισφέροντες να τηρούν αρχεία των δεδομένων που εξετάστηκαν για κάθε συνεισφορά, καθώς και των περιπτώσεων σχετικής άσκησης διακριτικής ευχέρειας. Τα εν λόγω αρχεία αποτελούν βασικό εργαλείο προκειμένου να διαπιστώνεται αν ο συνεισφέρων τηρεί τις πολιτικές που απαιτούνται βάσει του κώδικα δεοντολογίας και αποσκοπούν στην εξασφάλιση της παροχής όλων των συναφών δεδομένων εισόδου.
                  
               
                     (7)
                  
                  
                     Ο ορθός εντοπισμός και η ορθή διαχείριση των συγκρούσεων συμφερόντων σε επίπεδο συνεισφερόντων αποτελεί αναγκαία ενέργεια για την εξασφάλιση της ακεραιότητας και της ακρίβειας του δείκτη αναφοράς. Για τον λόγο αυτόν, ο κώδικας δεοντολογίας θα πρέπει να περιέχει διατάξεις βάσει των οποίων απαιτείται τα συστήματα και οι έλεγχοι του συνεισφέροντος να περιλαμβάνουν μητρώο συγκρούσεων συμφερόντων, στα οποία ο συνεισφέρων θα πρέπει να καταγράφει τις συγκρούσεις συμφερόντων που εντοπίζονται, καθώς και τα μέτρα που λαμβάνονται για τη διαχείρισή τους.
                  
               
                     (8)
                  
                  
                     Σύμφωνα με την αρχή της αναλογικότητας, ο παρών κανονισμός αποφεύγει την υπερβολική διοικητική επιβάρυνση των διαχειριστών και των συνεισφερόντων όσον αφορά τους σημαντικούς και μη σημαντικούς δείκτες αναφοράς, διότι επιτρέπει στους διαχειριστές σημαντικών ή μη σημαντικών δεικτών αναφοράς να καταρτίζουν κώδικες δεοντολογίας οι οποίοι είναι λιγότερο λεπτομερείς από τους κώδικες δεοντολογίας που απαιτούνται για τους δείκτες αναφοράς κρίσιμης σημασίας.
                  
               
                     (9)
                  
                  
                     Θα πρέπει να παρέχεται επαρκής χρόνος στους διαχειριστές ώστε να είναι σε θέση να καταρτίσουν κώδικες δεοντολογίες οι οποίοι συμμορφώνονται με τις απαιτήσεις του παρόντος κανονισμού. Ως εκ τούτου, ο παρών κανονισμός θα πρέπει να αρχίσει να εφαρμόζεται δύο μήνες μετά την έναρξη ισχύος του.
                  
               
                     (10)
                  
                  
                     Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η Ευρωπαϊκή Αρχή Κινητών Αξιών και Αγορών στην Επιτροπή.
                  
               
                     (11)
                  
                  
                     Η Ευρωπαϊκή Αρχή Κινητών Αξιών και Αγορών διενήργησε ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, προέβη σε ανάλυση του δυνητικού σχετικού κόστους και του οφέλους και ζήτησε τη γνώμη της ομάδας συμφεροντούχων κινητών αξιών και αγορών που έχει συσταθεί σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (2),
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Περιγραφή των δεδομένων εισόδου
            Ο κώδικας δεοντολογίας, τον οποίο καταρτίζει ο διαχειριστής σύμφωνα με το άρθρο 15 παράγραφος 1 του κανονισμού (ΕΕ) 2016/1011 («ο κώδικας δεοντολογίας»), περιλαμβάνει σαφή περιγραφή, καθώς και τις συναφείς απαιτήσεις, όσον αφορά τουλάχιστον τα ακόλουθα ζητήματα σχετικά με τα δεδομένα εισόδου που πρέπει να παρέχονται:
            
                        α)
                     
                     
                        τον τύπο ή τους τύπους δεδομένων εισόδου που πρέπει να παρέχονται·
                     
                  
                        β)
                     
                     
                        τα απαιτούμενα πρότυπα που πρέπει να πληρούνται ως προς την ποιότητα και την ακρίβεια των δεδομένων εισόδου·
                     
                  
                        γ)
                     
                     
                        την ελάχιστη ποσότητα των δεδομένων εισόδου που πρέπει να παρέχονται·
                     
                  
                        δ)
                     
                     
                        τη σειρά προτεραιότητας, εάν υπάρχει, κατά την οποία πρέπει να υποβάλλονται οι διάφοροι τύποι δεδομένων εισόδου·
                     
                  
                        ε)
                     
                     
                        τη μορφή με την οποία πρέπει να παρέχονται τα δεδομένα εισόδου·
                     
                  
                        στ)
                     
                     
                        τη συχνότητα υποβολής των δεδομένων εισόδου·
                     
                  
                        ζ)
                     
                     
                        τον χρόνο υποβολής των δεδομένων εισόδου·
                     
                  
                        η)
                     
                     
                        τις διαδικασίες, εάν προβλέπονται, που υποχρεούται να εφαρμόζει κάθε συνεισφέρων για τις προσαρμογές και την τυποποίηση των δεδομένων εισόδου.
                     
                  
         
            Άρθρο 2
            Υποβάλλοντες
            
               1.   Ο κώδικας δεοντολογίας περιλαμβάνει διάταξη βάσει της οποίας διασφαλίζεται ότι ένα πρόσωπο επιτρέπεται να ενεργεί ως υποβάλλων δεδομένα εισόδου εξ ονόματος συνεισφέροντος μόνον εάν ο συνεισφέρων είναι βέβαιος ότι το εν λόγω πρόσωπο διαθέτει τις δεξιότητες, τις γνώσεις, την κατάρτιση και την πείρα που απαιτούνται για την εκτέλεση των καθηκόντων του.
            
            
               2.   Στον κώδικα δεοντολογίας περιγράφεται η διαδικασία δέουσας επιμέλειας που υποχρεούται να εφαρμόζει ο συνεισφέρων προκειμένου να βεβαιώνεται ότι ένα πρόσωπο διαθέτει τις δεξιότητες, τις γνώσεις, την κατάρτιση και την πείρα που απαιτούνται για την υποβολή δεδομένων εισόδου εξ ονόματός του. Στην περιγραφή της διαδικασίας αυτής περιλαμβάνεται απαίτηση για τη διενέργεια ελέγχων, ούτως ώστε να επαληθεύονται τα εξής:
               
                           α)
                        
                        
                           τα στοιχεία ταυτότητας του προσώπου·
                        
                     
                           β)
                        
                        
                           τα επαγγελματικά προσόντα του προσώπου· και
                        
                     
                           γ)
                        
                        
                           η φήμη του προσώπου, μεταξύ άλλων αν το πρόσωπο έχει αποκλειστεί κατά το παρελθόν από την υποβολή δεδομένων εισόδου σε δείκτη αναφοράς λόγω κρούσματος ανάρμοστης συμπεριφοράς.
                        
                     
            
               3.   Ο κώδικας δεοντολογίας προσδιορίζει τον τρόπο και τα μέσα επικοινωνίας που πρέπει να χρησιμοποιεί ο συνεισφέρων προκειμένου να κοινοποιεί στον διαχειριστή τα στοιχεία ταυτότητας κάθε προσώπου το οποίο υποβάλλει δεδομένα εισόδου εξ ονόματός του, ώστε ο διαχειριστής να είναι σε θέση να ελέγχει αν ο υποβάλλων είναι εξουσιοδοτημένος να υποβάλλει τα δεδομένα εξ ονόματος του συνεισφέροντος.
            
         
         
            Άρθρο 3
            Πολιτικές που εξασφαλίζουν ότι οι συνεισφέροντες παρέχουν όλα τα σχετικά δεδομένα εισόδου
            Ο κώδικας δεοντολογίας περιλαμβάνει διατάξεις σύμφωνα με τις οποίες οι συνεισφέροντες υποχρεούνται να διαθέτουν και να τηρούν τουλάχιστον τις ακόλουθες πολιτικές:
            
                        α)
                     
                     
                        πολιτική δεδομένων εισόδου η οποία περιλαμβάνει τουλάχιστον την περιγραφή των ακόλουθων στοιχείων:
                        
                                    i)
                                 
                                 
                                    των δεδομένων που πρέπει να λαμβάνονται υπόψη κατά τον καθορισμό της υποβολής δεδομένων εισόδου· και
                                 
                              
                                    ii)
                                 
                                 
                                    των δεδομένων που μπορεί να εξαιρέσει ο συνεισφέρων από την υποβολή δεδομένων εισόδου, καθώς και του λόγου ή των λόγων για τους οποίους μπορούν να εξαιρεθούν τα εν λόγω δεδομένα·
                                 
                              
                  
                        β)
                     
                     
                        πολιτική σχετικά με τη διαβίβαση δεδομένων στον διαχειριστή η οποία περιλαμβάνει τουλάχιστον τα εξής:
                        
                                    i)
                                 
                                 
                                    περιγραφή της διαδικασίας που πρέπει να χρησιμοποιείται για την ασφαλή διαβίβαση των δεδομένων· και
                                 
                              
                                    ii)
                                 
                                 
                                    σχέδια έκτακτης ανάγκης για την υποβολή δεδομένων εισόδου, σε περίπτωση τεχνικών ή λειτουργικών δυσκολιών, προσωρινής απουσίας ενός υποβάλλοντος ή μη διαθεσιμότητας των δεδομένων εισόδου που απαιτούνται βάσει της εφαρμοζόμενης μεθοδολογίας.
                                 
                              
                  
         
            Άρθρο 4
            Συστήματα και έλεγχοι
            
               1.   Ο κώδικας δεοντολογίας περιλαμβάνει διατάξεις με τις οποίες εξασφαλίζεται ότι τα συστήματα και οι έλεγχοι που αναφέρονται στο άρθρο 15 παράγραφος 2 στοιχείο δ) του κανονισμού (ΕΕ) 2016/1011 περιλαμβάνουν, μεταξύ άλλων, τα ακόλουθα στοιχεία:
               
                           α)
                        
                        
                           διενέργεια ελέγχων πριν από τη συνεισφορά για τον εντοπισμό τυχόν ύποπτων δεδομένων εισόδου, συμπεριλαμβανομένων των ελέγχων υπό τη μορφή επανεξέτασης των δεδομένων από δεύτερο πρόσωπο·
                        
                     
                           β)
                        
                        
                           διενέργεια ελέγχων μετά τη συνεισφορά για την επιβεβαίωση της υποβολής των δεδομένων εισόδου σύμφωνα με τις απαιτήσεις του κώδικα δεοντολογίας και για τον εντοπισμό τυχόν ύποπτων δεδομένων εισόδου·
                        
                     
                           γ)
                        
                        
                           παρακολούθηση της διαβίβασης των δεδομένων εισόδου στον διαχειριστή σύμφωνα με τις πολιτικές που ισχύουν.
                        
                     
            
               2.   Ο κώδικας δεοντολογίας μπορεί να επιτρέπει στον συνεισφέροντα τη χρήση αυτοματοποιημένου συστήματος για τη συνεισφορά δεδομένων εισόδου, στο πλαίσιο του οποίου τα φυσικά πρόσωπα δεν μπορούν να τροποποιήσουν τη συνεισφορά των δεδομένων εισόδου, εκτός εάν ο κώδικας δεοντολογίας παρέχει σχετική άδεια με την επιφύλαξη των ακόλουθων προϋποθέσεων:
               
                           α)
                        
                        
                           ο συνεισφέρων είναι σε θέση να παρακολουθεί την ορθή λειτουργία του αυτοματοποιημένου συστήματος σε συνεχή βάση· και
                        
                     
                           β)
                        
                        
                           ο συνεισφέρων ελέγχει το αυτοματοποιημένο σύστημα κατόπιν ενημέρωσης ή τροποποίησης του λογισμικού του, πριν από τη συνεισφορά νέων δεδομένων εισόδου.
                        
                     Στην περίπτωση αυτή, ο κώδικας δεοντολογίας δεν είναι απαραίτητο να επιβάλλει στον συνεισφέροντα τη θέσπιση των ελέγχων που αναφέρονται στην παράγραφο 1.
            
            
               3.   Ο κώδικας δεοντολογίας καθορίζει τις διαδικασίες τις οποίες πρέπει να διαθέτει ο συνεισφέρων για την αντιμετώπιση τυχόν σφαλμάτων στα δεδομένα εισόδου που συνεισφέρονται.
            
            
               4.   Ο κώδικας δεοντολογίας επιβάλλει στον συνεισφέροντα την υποχρέωση επανεξέτασης των συστημάτων και των ελέγχων που θεσπίζει, όσον αφορά την υποβολή δεδομένων εισόδου, σε τακτική βάση και, σε κάθε περίπτωση, τουλάχιστον μία φορά ετησίως.
            
         
         
            Άρθρο 5
            Πολιτικές για την άσκηση διακριτικής ευχέρειας κατά την υποβολή δεδομένων εισόδου
            Σε περίπτωση που ο κώδικας δεοντολογίας προβλέπει την άσκηση διακριτικής ευχέρειας από τον συνεισφέροντα κατά τη συνεισφορά δεδομένων εισόδου, επιβάλλει στον συνεισφέροντα την κατάρτιση πολιτικών για την άσκηση διακριτικής ευχέρειας, οι οποίες προσδιορίζουν τουλάχιστον τα εξής:
            
                        α)
                     
                     
                        τις περιστάσεις υπό τις οποίες ο συνεισφέρων δύναται να ασκεί διακριτική ευχέρεια·
                     
                  
                        β)
                     
                     
                        τα πρόσωπα εντός της οργανωτικής δομής του συνεισφέροντος στα οποία επιτρέπεται η άσκηση διακριτικής ευχέρειας·
                     
                  
                        γ)
                     
                     
                        τους εσωτερικούς ελέγχους οι οποίοι ρυθμίζουν την άσκηση διακριτικής ευχέρειας εκ μέρους του συνεισφέροντος σύμφωνα με τις πολιτικές του·
                     
                  
                        δ)
                     
                     
                        τα πρόσωπα εντός της οργανωτικής δομής του συνεισφέροντος τα οποία είναι εξουσιοδοτημένα να προβαίνουν σε εκ των υστέρων αξιολόγηση της άσκησης διακριτικής ευχέρειας.
                     
                  
         
            Άρθρο 6
            Πολιτικές τήρησης αρχείων
            
               1.   Ο κώδικας δεοντολογίας περιλαμβάνει διατάξεις βάσει των οποίων οι συνεισφέροντες υποχρεούνται να καταρτίζουν πολιτικές τήρησης αρχείων, οι οποίες διασφαλίζουν ότι ο συνεισφέρων τηρεί αρχείο με όλες τις σχετικές πληροφορίες που απαιτούνται για τον έλεγχο της συμμόρφωσης του συνεισφέροντος προς τον κώδικα δεοντολογίας, συμπεριλαμβανομένης της τήρησης ενός αρχείου το οποίο περιλαμβάνει τουλάχιστον τις ακόλουθες πληροφορίες:
               
                           α)
                        
                        
                           τις πολιτικές και τις διαδικασίες του συνεισφέροντος που διέπουν τη συνεισφορά δεδομένων εισόδου, καθώς και τυχόν ουσιώδεις αλλαγές στις εν λόγω πολιτικές και διαδικασίες·
                        
                     
                           β)
                        
                        
                           το μητρώο συγκρούσεων συμφερόντων που αναφέρεται στο άρθρο 8 παράγραφος 1 στοιχείο β) του παρόντος κανονισμού·
                        
                     
                           γ)
                        
                        
                           τυχόν πειθαρχικές κυρώσεις εις βάρος οποιουδήποτε μέλους του προσωπικού του συνεισφέροντος σε σχέση με δραστηριότητες που αφορούν δείκτες αναφοράς·
                        
                     
                           δ)
                        
                        
                           κατάλογο των υποβαλλόντων και των προσώπων που διενεργούν ελέγχους επί των συνεισφορών, συμπεριλαμβανομένων των ονομάτων και των καθηκόντων τους εντός της οργανωτικής δομής του συνεισφέροντος, καθώς και της ημερομηνίας εξουσιοδότησης και, κατά περίπτωση, παύσης της εξουσιοδότησής τους για την εκτέλεση των καθηκόντων τους στο πλαίσιο της υποβολής στοιχείων·
                        
                     
                           ε)
                        
                        
                           όσον αφορά κάθε συνεισφορά δεδομένων εισόδου:
                           
                                       i)
                                    
                                    
                                       τα υποβαλλόμενα δεδομένα εισόδου·
                                    
                                 
                                       ii)
                                    
                                    
                                       τα δεδομένα που λαμβάνονται υπόψη κατά τον καθορισμό της συνεισφοράς δεδομένων εισόδου, καθώς και τα δεδομένα που έχουν ενδεχομένως εξαιρεθεί·
                                    
                                 
                                       iii)
                                    
                                    
                                       κάθε περίπτωση άσκησης διακριτικής ευχέρειας·
                                    
                                 
                                       iv)
                                    
                                    
                                       κάθε έλεγχο δεδομένων εισόδου που διενεργείται·
                                    
                                 
                                       v)
                                    
                                    
                                       κάθε επικοινωνία σε σχέση με τη συνεισφορά δεδομένων εισόδου μεταξύ του υποβάλλοντος και οποιουδήποτε προσώπου εντός της οργανωτικής δομής του συνεισφέροντος που διενεργεί ελέγχους σε σχέση με τις συνεισφορές.
                                    
                                 
                     
            
               2.   Ο κώδικας δεοντολογίας ορίζει ότι οι πολιτικές τήρησης αρχείων πρέπει να προβλέπουν τη διατήρηση των πληροφοριών τουλάχιστον για πέντε έτη, ή τρία έτη σε περίπτωση που τα αρχεία αφορούν τηλεφωνικές συνδιαλέξεις ή ηλεκτρονικές επικοινωνίες, καθώς και τη φύλαξή τους σε μέσο που επιτρέπει την πρόσβαση στις αποθηκευμένες πληροφορίες για μελλοντική εξέταση.
            
            
               3.   Ο διαχειριστής δύναται να επιλέξει να παραλείψει την απαίτηση της παραγράφου 1 στοιχείο ε) σημείο iv), σε περίπτωση που ο συνεισφέρων συνεισφέρει δεδομένα εισόδου σε σημαντικό δείκτη αναφοράς.
            
            
               4.   Ο διαχειριστής δύναται να επιλέξει να παραλείψει είτε τη μία είτε και τις δύο απαιτήσεις της παραγράφου 1 στοιχείο ε) σημεία iv) και v), σε περίπτωση που ο συνεισφέρων συνεισφέρει δεδομένα εισόδου σε μη σημαντικό δείκτη αναφοράς.
            
         
         
            Άρθρο 7
            Αναφορά ύποπτων δεδομένων εισόδου
            
               1.   Ο κώδικας δεοντολογίας επιβάλλει στον συνεισφέροντα τη θέσπιση τεκμηριωμένων εσωτερικών διαδικασιών, βάσει των οποίων το προσωπικό του αναφέρει τυχόν ύποπτα δεδομένα εισόδου στον αρμόδιο για τη συμμόρφωση φορέα του συνεισφέροντος, εάν υπάρχει, καθώς και στα ανώτερα διοικητικά στελέχη του συνεισφέροντος.
            
            
               2.   Ο κώδικας δεοντολογίας προσδιορίζει τις προϋποθέσεις υπό τις οποίες ο συνεισφέρων πρέπει να αναφέρει ύποπτα δεδομένα εισόδου στον διαχειριστή, ενώ καθορίζει επίσης τον τρόπο και τα μέσα επικοινωνίας που πρέπει να χρησιμοποιούνται από τον συνεισφέροντα προκειμένου να επικοινωνεί με τον διαχειριστή.
            
         
         
            Άρθρο 8
            Συγκρούσεις συμφερόντων
            
               1.   Ο κώδικας δεοντολογίας επιβάλλει στους συνεισφέροντες την υποχρέωση να θεσπίζουν συστήματα και ελέγχους σχετικά με τη διαχείριση συγκρούσεων συμφερόντων, που περιλαμβάνουν τουλάχιστον τα ακόλουθα στοιχεία:
               
                           α)
                        
                        
                           κατάρτιση πολιτικής συγκρούσεων συμφερόντων η οποία διαλαμβάνει:
                           
                                       i)
                                    
                                    
                                       διαδικασία για τον εντοπισμό και τη διαχείριση των συγκρούσεων συμφερόντων, συμπεριλαμβανομένης τυχόν εσωτερικής κλιμάκωσης των συγκρούσεων συμφερόντων·
                                    
                                 
                                       ii)
                                    
                                    
                                       ενέργειες για την πρόληψη —ή την ελαχιστοποίηση του κινδύνου— συγκρούσεων συμφερόντων στο πλαίσιο της διαδικασίας πρόσληψης υποβαλλόντων·
                                    
                                 
                                       iii)
                                    
                                    
                                       ενέργειες για την πρόληψη —ή την ελαχιστοποίηση του κινδύνου— συγκρούσεων συμφερόντων στο πλαίσιο των πολιτικών αποδοχών για το προσωπικό του συνεισφέροντος·
                                    
                                 
                                       iv)
                                    
                                    
                                       ενέργειες για την πρόληψη —ή την ελαχιστοποίηση του κινδύνου— συγκρούσεων συμφερόντων που προκύπτουν από τη διαχειριστική δομή του συνεισφέροντος·
                                    
                                 
                                       v)
                                    
                                    
                                       απαιτήσεις όσον αφορά την επικοινωνία μεταξύ των υποβαλλόντων και άλλων μελών του προσωπικού εντός της οργανωτικής δομής του συνεισφέροντος·
                                    
                                 
                                       vi)
                                    
                                    
                                       κάθε φυσικό ή οργανωτικό διαχωρισμό μεταξύ των υποβαλλόντων και άλλων μελών του προσωπικού του συνεισφέροντος που απαιτείται για την πρόληψη —ή την ελαχιστοποίηση του κινδύνου— συγκρούσεων συμφερόντων·
                                    
                                 
                                       vii)
                                    
                                    
                                       κανόνες και μέτρα για την αντιμετώπιση οποιουδήποτε χρηματοπιστωτικού ανοίγματος που ενδέχεται να παρουσιάζει ο συνεισφέρων σε χρηματοπιστωτικό μέσο ή χρηματοπιστωτική σύμβαση που χρησιμοποιεί τον δείκτη αναφοράς στον οποίο ο συνεισφέρων υποβάλλει δεδομένα εισόδου·
                                    
                                 
                     
                           β)
                        
                        
                           κατάρτιση μητρώου συγκρούσεων συμφερόντων, το οποίο πρέπει να χρησιμοποιείται για την καταγραφή τυχόν συγκρούσεων συμφερόντων που εντοπίζονται και τυχόν μέτρων που λαμβάνονται για τη διαχείρισή τους, καθώς και απαιτήσεις όσον αφορά την επικαιροποίηση του εν λόγω μητρώου και τη δυνατότητα πρόσβασης των εσωτερικών ή εξωτερικών ελεγκτών σε αυτό.
                        
                     
            
               2.   Ο κώδικας δεοντολογίας επιβάλλει στα μέλη του προσωπικού του συνεισφέροντος τα οποία συμμετέχουν στη διαδικασία συνεισφοράς να λαμβάνουν κατάρτιση σχετικά με όλες τις πολιτικές, τις διαδικασίες και τους ελέγχους που αφορούν τον εντοπισμό, την πρόληψη και τη διαχείριση των συγκρούσεων συμφερόντων.
            
            
               3.   Ο διαχειριστής δύναται να επιλέξει να παραλείψει μία ή περισσότερες από τις απαιτήσεις της παραγράφου 1 στοιχείο α) σημεία iii), v), vi) και vii), σε περίπτωση που ο συνεισφέρων συνεισφέρει δεδομένα εισόδου σε μη σημαντικό δείκτη αναφοράς.
            
         
         
            Άρθρο 9
            Έναρξη ισχύος και εφαρμογή
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 25 Ιανουαρίου 2019.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 13 Ιουλίου 2018.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 171 της 29.6.2016, σ. 1.
         
            (2)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).